लेफ्टिनेंट जनरल दलजीत सिंह आर्म्ड फोर्सेस मेडिकल सर्विस के नए डायरेक्टर जनरल नियुक्त
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar - वरिष्ठ अभिनेता समीर खाखर का 71 साल की उम्र में निधन, नुक्कड़ सीरियल में खोपड़ी के किरदार से मिली थी पहचान - कश्मीर के सिंहपोरा से लश्कर का आतंकी गिरफ्तार, AK-47 के 71 जिंदा कारतूस भी मिले
केंद्र सरकार ने लेफ्टिनेंट जनरल दलजीत सिंह को आर्म्ड फोर्सेस मेडिकल सर्विस के नए डायरेक्टर जनरल के रूप में नियुक्त किया है। रक्षा अधिकारी के मुताबिक, जनरल दलजीत सिंह पुणे स्थित आर्म्ड फोर्सेस मेडिकल कॉलेज के पूर्व छात्र रह चुके हैं। वह देश के एक प्रसिद्ध बाल रोग विशेषज्ञ और नियोनेटोलॉजिस्ट भी हैं।
आज की अन्य बड़ी खबरें...
दिल्ली के साइबर क्राइम थाने की बिल्डिंग में आग लगी, दमकल की पांच गाड़ियां मौके पर पहुंचीं
दिल्ली के रोहिणी सेक्टर 17 स्थित साइबर क्राइम थाने की बिल्डिंग में बुधवार को आग लग गई। आग लगने की सूचना दोपहर करीब तीन बजे मिली। दमकल की 5 गाडि़यां मौके पर पहुंच गईं हैं। दिल्ली अग्निशमन सेवा ने बताया कि आग इमारत की सबसे ऊपरी मंजिल पर लगी।
गुजरात के बनासकांठा में निजी अस्पताल में आग लगी, नवजात की मौत 
गुजरात के बनासकांठा जिले के शिहोरी शहर में एक निजी अस्पताल में बुधवार को आग लग गई। इससे एक नवजात की मौत हो गई, जबकि दो अन्य बच्चों को ICU से बचा लिया गया। ब्लॉक स्वास्थ्य अधिकारी बृजेश व्यास ने कहा कि हालांकि यह पता नहीं चल पाया है कि आग किस वजह से लगी, चश्मदीदों ने कहा कि हनी चिल्ड्रन अस्पताल में बिजली के शॉर्ट-सर्किट से आग लगी।
पुणे में सॉफ्टवेयर प्रोफेशनल, उनकी पत्नी और बेटे के शव, भाई का फोन नहीं उठाया तो हुई शंका 
महाराष्ट्र में पुणे के औंध इलाके में एक 44 वर्षीय सॉफ्टवेयर प्रोफेशनल, उनकी पत्नी और आठ साल का बेटा अपने फ्लैट में मृत पाए गए। मरने वालों की पहचान सुदीप्तो गांगुली, उनकी पत्नी प्रियंका और बेटे तनिष्क के रूप में हुई है। पुलिस ने बताया कि बेंगलुरु में रहने वाले सुदीप्तो के भाई ने फोन किया तो दंपती ने फोन नहीं रिसीव किया। शंका होने पर उन्होंने एक दोस्त को उनके फ्लैट पर भेजा। फ्लैट पर ताला लगा मिला। इस पर उन्होंने गुमशुदगी दर्ज कराई। पुलिस ने पता लगाया तो दंपती के मोबाइल फोन की लोकेशन फ्लैट के अंदर की मिली। इस पर दरवाजा तोड़कर पुलिस अंदर गई तो तीनों के शव मिले।
महाराष्ट्र में शिंदे गुट में शामिल हुए स्वास्थ्य मंत्री दीपक सावंत
महाराष्ट्र में एकबार फिर उद्धव ठाकरे को झटका लगा है। उद्धव गुट के पूर्व स्वास्थ्य मंत्री दीपक सांवत ने शिंदे गुट में शामिल हो गए है। उन्होंने बुधवार को शिंदे के पास जा चुकी शिवसेना की सदस्यता ग्रहण की।
इससे पहले पिछले सोमवार को ही उद्धव के बेहद करीबी नेता सुभाष देसाई के बेटे भूषण ने एकनाथ शिंदे की शिवसेना का दामन थाम लिया था। उन्होंने बालासाहेब ठाकरे को अपना भगवान बताया था। सुभास का मानना था कि एकनाथ शिंदे हिंदुत्व के विचारों को आगे बढ़ा रहे हैं।
पुणे के बारामती में दम घुटने से चार लोगों की मौत, चैंबर के पाइप की सफाई के लिए गए थे
पुणे के बारामती में गोबर गैस चैंबर में दम घुटने से चार लोगों की मौत हो गई। बताया जाता है कि प्रवीण अटोले नामक एक व्यक्ति मोटर पाइप साफ करने के लिए अंदर गया लेकिन वह बेहोश हो गया और उसे बचाने के लिए उसके पिता भी अंदर गए लेकिन वह भी बेहोश हो गया। उसके पीछे 2 व्यक्ति भी अंदर गए और सभी की मौत हो गई। पढ़ें पूरी खबर...
NIA ने जम्मू-कश्मीर और पंजाब में 15 स्थानों पर छापेमारी की, सुरक्षाकर्मियों को निशाना बनाने वाले संगठन निशाने पर
राष्ट्रीय जांच एजेंसी (NIA) ने बुधवार को जम्मू-कश्मीर और पंजाब में 15 स्थानों पर छापेमारी की। छापेमारी पाकिस्तानी हैंडलर्स के साथ संबंध रखने वाले एक दर्जन संदिग्ध लोगों के ठिकानों पर की गई। जून 2022 में, NIA ने ओवर ग्राउंड वर्कर्स और उनके कैडरों के खिलाफ खुद ही एक केस दर्ज किया था। ये अपने पाकिस्तानी कमांडरों या हैंडलर्स के आदेशों पर छिपे नामों से काम कर रहे हैं।
जम्मू-कश्मीर के ऊधमपुर में सड़क हादसे में 4 CRPF जवान घायल
जम्मू-कश्मीर के ऊधमपुर में जम्मू-श्रीनगर नेशनल हाईवे पर बुधवार को सड़क हादसे में CPRF के चार जवाल घायल हो गए। ये जवान CRPF की 137वीं बटालियन के हैं। वे क्विक रिस्पॉन्स टीम व्हीकल में बैठकर गश्त लगा रहे थे, जब पीछे से एक ट्रक ने उनके वाहन को टक्कर मार दी। कटरा के अस्पताल में उनका इलाज चल रहा है। फिलहाल उनकी हालत स्थित बताई जा रही है। पुलिस ने इस मामले में केस दर्ज कर लिया है और जांच कर रही है।
H3N2 वायरस से अब तक 9 लोगों की मौत, महाराष्ट्र में मिल चुके हैं 352 मामले; पुडुचेरी में 26 मार्च तक सभी स्कूल बंद
देश में H3N2 वायरस का कहर लगातार बढ़ता जा रहा है। मीडिया रिपोर्ट्स के मुताबिक, देश में H3N2 वायरस की वजह से अब तक 9 लोगों की जान जा चुकी है। इसके प्रभाव को देखते हुए पुडुचेरी में सभी स्कूल 16 से 26 मार्च तक बंद कर दिए गए हैं।
वायरस का सबसे ज्यादा असर महाराष्ट्र में देखने को मिल रहा है। हाल ही में वहां H3N2 वायरस से संक्रमित MBBS स्टूडेंट और बुजुर्ग व्यक्ति की मौत हुई है। महाराष्ट्र के स्वास्थ्य मंत्री ने बताया कि राज्य में अबतक वायरस के 352 मामले सामने आ चुके हैं। पढ़ें पूरी खबर...
सरकार आज कर सकती है महंगाई भत्ते में बढ़ोतरी की घोषणा
सरकार आज कैबिनेट मीटिंग के बाद महंगाई भत्ते (DA) में बढ़ोतरी की घोषणा कर सकती है। मीडिया रिपोर्ट्स के मुताबिक, सरकार मंहगाई भत्ते को 4% बढ़ाकर 42% कर सकती है। इसका फायदा केंद्र सरकार के 1 करोड़ से ज्यादा कर्मचारियों और पेशंनर्स को मिलेगा। अभी इन्हें 38% मंहगाई भत्ता मिलता है।
ED के समन के खिलाफ के कविता की याचिका पर 24 मार्च को सुनवाई करेगा सुप्रीम कोर्ट; कल दोबारा पूछताछ करेगी एजेंसी
सुप्रीम कोर्ट ED के समन के खिलाफ तेलंगाना CM की बेटी के. कविता की याचिका पर 24 मार्च को सुप्रीम कोर्ट सुनवाई करेगा। हालांकि, सुप्रीम कोर्ट ने उन्हें अंतरिम राहत देने से इनकार कर दिया।
ईडी ने कविता को 16 मार्च को शराब नीति मामले में दोबारा पूछताछ के लिए बुलाया है।
छत्तीसगढ़ के महासमुंद में ईंट भट्ठे के धुंए से दम घुटने से 5 मजदूरों की मौत, एक की हालत गंभीर
छत्तीसगढ़ के महासमुंद में मंगलवार रात ईंट भट्ठे के धुएं से 5 मजदूरों की दम घुटने से मौत हो गई। एक की हालत गंभीर बनी हुई है। रात 12 बजे तक सभी मजदूर ईंट भट्ठे में काम कर रहे थे। इसके बाद वे शराब पीकर भट्ठी के ऊपर ही लेट गए थे। ईंट भट्ठे से निकलने वाले धुएं से सभी बेहोश हो गए और बाद में उनकी मौत हो गई।
छत्तीसगढ़ सीएम भूपेश बघेल ने मजदूरों की मौत पर दुख जताया है और मृतकों के परिवार को 2 लाख रुपए की आर्थिक सहायता देने की घोषणा की है। पूरी खबर यहां पढ़ें...
कचरा बीनने के लिए फायरिंग रेंज में घुसा शख्स, तोप के गोले की चपेट में आकर मौत
पश्चिम बंगाल की तीस्ता फायरिंग रेंज में एक शख्स कचरा बीनने के लिए घुस गया। उस दौरान वहां सेना की फायरिंग प्रैक्टिस हो रही थी। तभी एक तोप का गोला उस व्यक्ति के बगल में गिरा जिसकी चपेट में आकर उसकी मौत हो गई। सेना ने आधिकारिक बयान जारी कर घटना की जानकारी दी।
सेना ने बताया कि फायरिंग प्रैक्टिस करने से पहले स्थानीय प्रशासन और पुलिस से मंजूरी ली गई थी और आसपास गांवों में रहने वाले लोगों को भी इस बारे में बताया गया था।
तमिलनाडु में कोडईकनाल की पहाड़ियों के पास जंगल में लगी आग
तमिलनाडु के डिंडीगुल जिले में कोडईकनाल की पहाड़ियों के पास जंगल में आग लग गई। पिछले साल मार्च में भी यहां जंगल में आग लगने की घटना सामने आई थी। तब पेरूमल की पहाड़ियों में लगी आग को बुझाने में कई दिन लग गए थे।
वरिष्ठ अभिनेता समीर खाखर का 71 साल की उम्र में निधन, नुक्कड़ सीरियल में खोपड़ी के किरदार से मिली थी पहचान
वरिष्ठ अभिनेता समीर खाखर का 71 साल की उम्र में निधन हो गया। वे नुक्कड़ सीरियल में खोपड़ी का किरदार निभाने के लिए जाने जाते थे। उन्होंने मुंबई के एक प्राइवेट अस्पताल में अंतिम सांस ली। बोरीवली के बाभाई नाका शमशान घाट में उनका अंतिम संस्कार किया जाएगा। उन्होंने 4 दशकों तक थिएटर, फिल्मों और टीवी में काम किया था। पढ़ें पूरी खबर...
कश्मीर के सिंहपोरा से लश्कर का आतंकी गिरफ्तार, AK-47 के 71 जिंदा कारतूस भी मिले
बारामूला पुलिस, सेना 29 RR और 2 बटालियन SSB ने जॉइंट ऑपरेशन चलाकर सिंहपोरा पट्टन में नाका चेकिंग के दौरान लश्कर (TRF) के एक आतंकवादी अली मोहम्मद भट को गिरफ्तार किया। सुरक्षा बलों को आतंकी की तलाशी के दौरान, AK-47 के 71 जिंदा राउंड बरामद किए गए। कश्मीर पुलिस ने मामला दर्ज कर लिया है।
पाकिस्तान के बलूचिस्तान में ब्लास्ट, 2 की मौत; कार में लगा था बम
पाकिस्तान के बलूचिस्तान में मंगलवार रात एक ब्लास्ट हुआ। इसमें 2 लोगों की मौत हो गई, वहीं 7 लोग घायल हैं। पाकिस्तान के विदेश मंत्री बिलावल भुट्टो ने इसे आतंकी घटना बताया है। बॉम्ब मैगनेट के जरिए एक गाड़ी में लगा था, जिसे रिमोट की मदद से उड़ा दिया गया
ऑस्कर जीतने के बाद RRR एक्टर जूनियर एनटीआर पहुंचे हैदराबाद एयरपोर्ट
ऑस्कर जीतने के बाद RRR फिल्म के एक्टर जूनियर एनटीआर मंगलवार देर रात हैदराबाद पहुंचे। लोगों ने उनका फूल-माला पहनाकर स्वागत किया। नाटू-नाटू गाने के ऑस्कर जीतने को लेकर उन्होंने कहा कि एमएम कीरवानी और चंद्र बोस को ऑस्कर अवॉर्ड लेते हुए देखना सबसे अच्छा पल था। मुझे RRR की टीम पर बहुत गर्व महसूस हो रहा है।
मुंबई में प्लास्टिक के बैग से मिला महिला का शव, पुलिस ने बेटी को कस्टडी में लिया 
मुंबई में एक प्लास्टिक के बैग में महिला का शव मिला है। यह लालबाग पेरू कंपाउंड इलाके की घटना है। महिला की उम्र 50 से 55 साल के बीच बताई जा रही है। मृतक महिला की बेटी से को पुलिस ने कस्टडी में ले लिया है। उससे पूछताछ की जा रही है।
मंगलवार देर रात रूस का एक फाइटर जेट अमेरिका के हाईटेक रीपर ड्रोन से टकरा गया। अमेरिकी फौज ने इसकी पुष्टि की है। हालांकि, दोनों ही देशों ने इस बारे में ज्यादा जानकारी नहीं दी है। अमेरिकी मिलिट्री ने कहा- इस इलाके में दो रूसी फाइटर जेट्स मौजूद थे। इनमें से एक का विंग ड्रोन से टकरा गया। यह इलाका यूक्रेन बॉर्डर के काफी करीब है। पढ़ें पूरी खबर...